O periodista seguiría treballando ta la cadena publica estatal dica l'anyo siguient, tornando a fer de corresponsal de guerra, y espublicó Territorio comanche (1993), una novela pseudo-autobiografica basada en a suya experiencia como corresponsal en as guerras d'os Balcans en a qual s'includiba bellas criticas a la dirección de TVE y o grupo RTVE. Plegó de a fayena en abril de 1994, dimpués d'una escalada de disavenencias con a dirección d'RTVE que heba de rematar con o intento d'ubrir-le un expedient sancionador porque, seguntes s'aduciba, heba mirau d'unflar es gastos de corresponsal en presentando facturas falsas. Pérez-Reverte consideró que o detonant d'ixas mesuras no yera sique as alusions feitas en Territorio comanche. O documento ninviau a Ramón Colom remataba con a singular formula de despedida: «Que tos den morcilla, Ramón. A tú, y a Jordi García Candau.».